觀修處士畫桃花圖歌
作者：裴諧
朝代：唐

paragraphs: 一從天寶王維死，于今始遇修夫子。
能向鮫綃四幅中，丹青暗與春爭工。
勾芒若見應羞殺，暈綠勻紅漸分別。
堪憐彩筆似東風，一朵一枝隨手發。
燕支乍溼如含露，引得嬌鶯癡不去。
多少遊蜂盡日飛，看遍花心求入處。
工夫妙麗實奇絕，似對韶光好時節。
偏宜留著待深冬，鋪向樓前殛霜雪。